Kragonderbrekings duur voort in MpumalangaArgieffoto (Foto: baptisteh, Pixabay) Eskom het Saterdag bevestig dat hy hierdie naweek nie die beplande kragonderbrekings gaan opskort by die eMalahleni- en Msukaligwa-munisipaliteite in Mpumalanga nie, nadat die stadsrade versuim het om agterstallige skuld te betaal. Kragonderbrekings sal Saterdag en Sondag tussen 08:30 en 11:00 en van 15:00 – 17:30 ingestel word, het Eskom gesê. Van Maandag tot Vrydag is die kragonderbrekings tussen 06:00 en 08:00 en van 17:00 tot 19:30. Witbank en Ermelo word onder andere hierdeur geraak. Eskom het gesê die kragonderbrekings word ingestel as gevolg van nie-betaling en word slegs as ŉ laaste uitweg gebruik. “Ons hoop dat die munisipaliteite met ŉ volhoubare betalingsplan vorendag sal kom om verdere kragonderbrekings te verhoed,” het Ayanda Noah, Eskom se uitvoerende groepshoof vir kliëntediens, gesê. Ondanks die feit dat die Wet op Elektrisiteitregulering en verskaffingsooreenkomste met die munisipaliteite Eskom die mag gee om die kragtoevoer in sy geheel af te sluit, het Eskom besluit om eerder kragonderbrekings in te stel op sekere tye van die dag. Agterstallige munisipaliteite moet aan drie vereistes voldoen om kragonderbrekings te voorkom, naamlik ŉ kontantbetaling wat met elke munisipaliteit onderhandel is; ŉ geskrewe onderneming van die raad dat die rekening in die toekoms betaal sal word; en ŉ betalingsplan vir die agterstallige bedrae. Indien die munisipaliteite aan dié vereistes voldoen, sal die kragonderbrekings opgeskort word. Maroela Media het vroeër berig die Hospitaalvereniging van Suid-Afrika (Hasa) het Vrydag gesê hy is baie besorg oor die kragonderbrekings by die twee agterstallige munisipaliteite in Mpumalanga. Hasa het gesê alhoewel hospitale met kragopwekkers kan funksioneer, is dit nie ŉ langtermynoplossing nie. Lees meer.